KOMISSION KERTOMUS NEUVOSTOLLE JA EUROOPAN PARLAMENTILLE - Euroopan komission toinen vuosikertomus Hongkongin erityishallintoalueesta

KOMISSION KERTOMUS NEUVOSTOLLE JA EUROOPAN PARLAMENTILLE - Euroopan komission toinen vuosikertomus Hongkongin erityishallintoalueesta

1. Johdanto

2. Kehitys Hongkongissa

3. EU:n toiminta ja edut Hongkongissa

4. Hongkongin erityishallintoalue kansainvälisenä kumppanina

5. Hongkongin erityishallintoalueen ja Euroopan unionin välinen yhteistyö

Yhteistyön laajentaminen

Tarpeisiin vastaaminen

Viisumivapaus

EU:n ja Hongkongin väliset liike-elämän yhteistyökomiteat

6. Päätelmät

1. Johdanto

Euroopan unionin Hongkongin-politiikan periaatteet on esitetty Euroopan komission 23. huhtikuuta 1997 antamassa tiedonannossa "Euroopan unioni ja Hongkong: vuodesta 1997 eteenpäin" [1]. Tiedonantoa seurasivat neuvoston 3. kesäkuuta 1997 hyväksymät päätelmät.

[1] KOM (97) 171 lopull.

EU katsoo, että yhteisessä julistuksessa ja Hongkongin perustuslaissa korostetun "yksi maa, kaksi järjestelmää" -periaatteen tehokas toteuttaminen on edellytys Hongkongin vakauden ja hyvinvoinnin jatkumiselle. Hongkong on ollut pitkään malliesimerkki alueen muille maille. Se on ollut keskeinen tavaroiden ja palvelujen kauppapaikka ja ideoiden sekä elämäntapa- ja ajatusmallien vaihtopaikka.

Hongkong on tärkeä Euroopan unionille. EU:lla on ollut vuosia dynaamiset kauppa- ja investointisuhteet Hongkongiin, ja Hongkong on ollut Euroopan ja Aasian talous- ja kulttuurivaihdon keskus. Hongkong on osa Kiinaa; sen säilyttäminen vapaana, avoimena ja riippumattomana alueena on eduksi Kiinalle, ja Hongkong voi tarjota arvokasta asiantuntemusta Kiinan uudistaessa talouttaan ja kehittäessä oikeusvaltiota.

Komissio otti tehtäväkseen vuonna 1997 antamassaan tiedonannossa laatia vuosittain kertomuksen Hongkongin erityishallintoalueen ja EU:n välisistä suhteista. Vuosikertomuksen tarkoituksena on arvioida Hongkongin ja EU:n välisten suhteiden tilaa ja pohtia yhteisen julistuksen ja perustuslain täytäntöönpanon edistymistä Hongkongissa. Lisäksi kertomuksessa käsitellään EU:n liiketoiminnan etuja Hongkongissa, tarkastellaan mahdollisia aloja, joilla yhteistyötä voidaan kehittää edelleen, sekä aiheita, jotka jommankumman osapuolen mielestä edellyttävät toimenpiteitä.

2. Kehitys Hongkongissa

Hongkong on edelleen vahvasti sitoutunut oikeusvaltioperiaatteeseen ja oikeuslaitoksen riippumattomuuteen. Euroopan komissio tukee tätä sitoumusta ja mahdollisimman tarkkaavaista politiikkaa, jotta oikeusvaltioperiaate säilyisi vahvana ja "yksi maa, kaksi järjestelmää" -periaatetta noudatettaisiin. Vuonna 1999 ei kuitenkaan täysin vältytty kiistoilta, varsinkaan oikeudellisissa ja perustuslaillisissa kysymyksissä, kuten seuraavista esimerkeistä käy ilmi.

Oikeusjärjestelmä

Vuonna 1999 oikeudelliseen kehitykseen vaikutti eniten Hongkongin perustuslaissa tarkoitettujen kahden oikeusjärjestelmän erilaisuus. "Yksi maa, kaksi järjestelmää" -periaatteen mukaisesti Hongkongin erityisalueen autonomia kuuluu Kiinan kansantasavallan perustuslain ja Hongkongin tapaoikeuden alaisuuteen. Lisäksi erityisalueella on kirjoitettu perustuslaki.

Ylimmän oikeusasteen muutoksenhakutuomioistuimen päätös oleskeluoikeudesta

Sen jälkeen, kun Hongkongin erityishallintoalueen ylimmän oikeusasteen muutoksenhakutuomioistuin antoi kaksi oleskeluoikeutta koskevaa päätöstä, joissa se tulkitsi mm. perustuslain 24 pykälän 2 momentin 3 kohtaa, Hongkongin erityishallintoalueen hallitus päätti perustuslain 158 pykälän 1 momentin nojalla pyytää näiden perustuslain säännösten tulkintakysymyksen käsittelyn siirtämistä Pekingiin Kiinan kansankongressin pysyvään komiteaan.

Hongkongin erityishallintoalueen hallituksen mielestä ylimmän oikeusasteen muutoksenhakutuomioistuimen tulkinta rikkoi kyseisten säännösten "alkuperäistä lainsäädännöllistä tarkoitusta". Se muodosti vakavan uhan, kun otetaan huomioon lukuisat mahdolliset maahanmuuttajat, jotka ylimmän oikeusasteen muutoksenhakutuomioistuimen tulkinnan perusteella voisivat saada oleskeluoikeuden Hongkongissa. Sen vuoksi oli aiheellista pyytää Kiinan kansankongressin pysyvältä komitealta selkeä lausunto todellisesta lainsäädännöllisestä tarkoituksesta säännösten asianmukaisen tulkinnan varmistamiseksi ja selvittämiseksi sekä tulevien ristiriitaisuuksien välttämiseksi tuomioistuimissa.

Tätä ennenkuulumatonta päätöstä arvosteltiin voimakkaasti joillakin tahoilla sen vuoksi, että se mahdollisesti heikentäisi ylimmän oikeusasteen muutoksenhakutuomioistuimen arvovaltaa ja muodostaisi ennakkotapauksen, joka heikentäisi Hongkongin oikeuslaitoksen riippumattomuutta. Hongkongin erityishallintoalueen hallituksella oli ollut useita vaihtoehtoja, kuten a) perustuslain muuttaminen, b) uusien päätösten pyytäminen ylimmän oikeusasteen muutoksenhakutuomioistuimelta sen edellisissä päätöksissä myöntämän oleskeluoikeuden laajuuden rajoittamiseksi tai c) tulkinnan pyytäminen Kiinan kansankongressin pysyvältä komitealta oleskeluoikeutta koskevista perustuslain säännöksistä. Hongkongin erityishallintoalueen hallitus valitsi jälkimmäisen vaihtoehdon. Monille, muun muassa joillekin johtaville lainoppineille, tämä vaihtoehto oli kaikista vahingollisin oikeuden ja perustuslain oikeaoppisuuden kannalta.

Kiinan kansankongressin pysyvän komitean tulkinta tuki Hongkongin erityishallintoalueen hallituksen näkemystä. Komitean mukaan Hongkongin tuomioistuinten olisi noudatettava komitean tulkintaa oleskeluoikeutta koskevissa tulevissa oikeustapauksissa.

Vaikka jotkin asiantuntijat väittelevät edelleen tulkintapyynnön laillisuudesta, toiset ovat sitä mieltä, että Hongkongin erityishallintoalueen hallituksen toimintatapa ei ollut perustuslain säännösten vastainen. Poliittisesti ollaan kuitenkin yhä huolestuneita siitä, että Hongkongin erityishallintoalueen hallitus on saattanut luoda ei-toivotun ennakkotapauksen. Hongkongin erityishallintoalueen hallitus puolestaan on väittänyt, että kyseessä oli erityistapaus, joka vaati poikkeuksellisia toimia, mutta se ei ole sulkenut pois mahdollisuutta toteuttaa samankaltaisia toimia tulevaisuudessa.

Euroopan komissio katsoo, että Hongkongin maineelle on tärkeää, että kyseinen tapaus jää täysin poikkeukselliseksi. Lisäksi komissio on ihmisoikeuskomitean tavoin huolestunut siitä, että hallituksen toimeenpanovallan käyttäjien esittämää perustuslain 158 pykälän 1 momentin mukaista tulkintapyyntöä voitaisiin käyttää tilanteissa, jotka vaarantavat oikeuden kansalaisoikeuksia ja poliittisia oikeuksia koskevan kansainvälisen yleissopimuksen 14 artiklan mukaiseen oikeudenmukaiseen oikeudenkäyntiin.

Demokratiakehitys

Yleiset vaalit

Hongkongin perustuslaissa sallitaan yleisten vaalien asteittainen käyttöönotto, mikä johtaa lopuksi kaikkien lainsäädäntöneuvoston jäsenten valitsemiseen vapailla vaaleilla. Vuonna 2004 lainsäädäntöneuvoston vaaleilla valittujen jäsenten määrä kasvanee kolmanneksesta puoleen. Perustuslain mukaan kaikki lainsäädäntöneuvoston jäsenet ja hallituksen päämies voidaan valita vapailla vaaleilla vuoden 2007 jälkeen. Tätä ei kuitenkaan erityisesti edellytetä. Hongkongin erityishallintoalueen hallitus on ollut haluton tekemään minkäänlaista sitoumusta tai aikataulua siitä, milloin kaikki lainsäädäntövallan käyttäjät valitaan vaaleilla, huolimatta oppositiopuolueiden ja joidenkin kansainvälisen yhteisön jäsenten vetoomuksista julkisen keskustelun käymiseksi aiheesta.

Euroopan komissio toistaa useissa aiemmissa yhteyksissä esittämänsä vetoomukset (kuten komission puheenjohtaja Santerin vuonna 1998 tekemän Hongkongin-vierailun aikana esitetyt vetoomukset) Hongkongin erityishallintoalueen hallitukselle, jotta tämä ilmoittaisi yksiselitteisesti sitoutuvansa vaaleilla täysin valittuun hallintojärjestelmään ja esittäisi tämän toteuttamista koskevan aikataulun.

Ihmisoikeudet

Kuten vuonna 1998 sovittiin, Kiinan hallitus antoi YK:lle kertomukset Hongkongin erityishallintoalueesta vuodelta 1999 kansalaisoikeuksia ja poliittisia oikeuksia koskevan kansainvälisen yleissopimuksen, taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen sekä YK:n kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen mukaisesti. YK:n ihmisoikeuskomitea antoi useita suosituksia monista huolestuttavista ja myös joistakin tässä kertomuksessa käsiteltävistä aiheista. Euroopan komissio on tyytyväinen kertomusten toimittamiseen ja kannustaa Hongkongin erityisalueen hallitusta kiinnittämään huomiota ihmisoikeuskomitean suositusten täytäntöönpanoon.

Työvoimalainsäädäntö

Väliaikainen lainsäädäntöneuvosto ei ole saattanut uudestaan voimaan vuonna 1997 kumottuja lakeja, jotka koskivat työsopimusten ehtoja koskevia neuvotteluja, ammattiyhdistysten rahoittamista ja ammattiyhdistysten vastaisen syrjinnän torjumista. Ammattiyhdistystoimintaa koskevan asianmukaisen oikeudellisen kehyksen puute Hongkongin erityishallintoalueella on herättänyt huolestuneisuutta kansainvälisen ammattiyhdistysliikkeen ja Kansainvälisen työjärjestön keskuudessa.

Matkustusvapaus

Esille on tullut useita tapauksia, joissa Kiinan toisinajattelijoilta on evätty pääsy Hongkongiin. Joissakin tapauksissa joiltakin hongkongilaisilta poliitikoilta (myös lainsäädäntöneuvoston jäseniltä) on estetty pääsy emämaahan Kiinaan ilman minkäänlaista selitystä. Tapaukset ovat erityisen huolestuttavia, koska pääsyn estäminen Kiinaan näyttää olleen Kiinan viranomaisten tekemä päätös ilman, että Hongkongin hallitus olisi osallistunut siihen millään tavoin.

Liput

Toinen oikeudellinen tilanne, jossa koetellaan vaikutuksia yksilön vapauksiin, liittyy kansallisten ja alueellisten lippujen häpäisemistä koskevien säännösten tulkintaan. Muutoksenhakutuomioistuin päätti vuoden 1999 maaliskuussa, että tietyt 1. heinäkuuta 1997 voimaan tulleen kansallisesta lipusta ja vaakunasta annetun asetuksen osat olivat perustuslain 39 pykälän vastaisia, sillä ne rajoittivat Hongkongin asukkaille kansalaisoikeuksia ja poliittisia oikeuksia koskevan kansainvälisen yleissopimuksen mukaisesti kuuluvia oikeuksia ja vapauksia. Hallitus perusteli väittämäänsä sillä, että asetuksen mukaiset sananvapauden rajoitukset olivat perusteltuja, eivätkä ne olleet perustuslain tai kansalaisoikeuksia ja poliittisia oikeuksia koskevan kansainvälisen yleissopimuksen vastaisia. Hongkongin erityishallintoalueen hallitus vaati ylimmän oikeusasteen muutoksenhakutuomioistuinta tarkastelemaan uudelleen päätöstä.

Ylimmän oikeusasteen muutoksenhakutuomioistuin antoi päätöksensä 15. joulukuuta. Se kumosi muutoksenhakutuomioistuimen päätöksen ja totesi asetuksen olevan sekä perustuslain että kansalaisoikeuksia koskevan kansainvälisen yleissopimuksen mukainen. Tuomioistuin korosti perusteluissaan, että asetuksen mukaiset sananvapauden rajoitukset olivat vaikutukseltaan rajallisia, ja ne voitiin perustella tarpeella suojella muita arvoja, jotka myös olivat perustuslain suojelun arvoisia. Ylimmän oikeusasteen muutoksenhakutuomioistuin viittasi lähtökohtanaan Italian ja Saksan tuomioistuinten päätöksiin, jotka tukivat kansallista lippua suojelevien lakien perustuslainmukaisuutta ja niiden noudattamatta jättämisestä rankaisemista vankeusrangaistuksella tai sakoilla.

Rikollisten luovuttaminen

Rikollisten luovuttamista koskevien järjestelyjen puute emämaa Kiinan ja Hongkongin erityishallintoalueen välillä on myös herättänyt huolestuneisuutta. Erityistä huomiota on kiinnitetty kahteen tapaukseen: eräs emämaa Kiinan asukas ja useita Hongkongin asukkaita vietiin oikeuteen, tuomittiin ja teloitettiin Kiinassa. Heidän kaikkien väitettiin syyllistyneen rikoksiin Hongkongissa. Useat oikeus- ja ihmisoikeustarkkailijat olivat huolestuneita siitä, etteivät Hongkongin viranomaiset käyttäneet lainkäyttövaltaansa näissä tapauksissa. Hongkongin erityishallintoalueen hallitus on esittänyt useaan otteeseen, että keskusteluja alaa koskevasta sopimuksesta käydään keskushallinnon viranomaisten kanssa.

Lehdistölautakunta

Lakiuudistuskomitea ehdotti syyskuussa lehdistölautakunnan perustamista tiedotusvälineiden intimiteettisuojan loukkausten lopettamiseksi. Toimittajat ja tiedotusvälineiden ammattilaiset hylkäsivät ehdotuksen ylivoimaisella enemmistöllä pelätessään tällaisen lautakunnan voivan uhata Hongkongin vaivalla hankkimaa painovapautta. Ehdotuksen mukaan laaditaan ammattisäännöt, joiden loukkaaminen johtaisi tuntuviin sakkoihin.

Ehdotus tehtiin juuri, kun Hongkongissa oltiin yhä huolestuneempia paikallisten tiedotusvälineiden laadusta ja toimittajien epäeettisistä käytännöistä, kuten intimiteettisuojan loukkauksista. Keskustelut asiasta olivat yhä käynnissä tätä kertomusta laadittaessa.

Kiistaa on aiheuttanut myös erään emämaa Kiinan virkamiehen lausunto, joka koski Hongkongin tiedotusvälineiden tiedottamista Taiwanin tapahtumista maassa järjestettyjen presidentinvaalien jälkeen.

Päätelmät

Euroopan komissio toteaa perusoikeuksien ja -vapauksien kunnioittamista koskevana yleisenä päätelmänä, että se tukee edelleen horjumatta Hongkongin erityisalueen perustuslain periaatteita, erityisesti perusvapaudet takaavia periaatteita. "Yksi maa, kaksi järjestelmää" -periaatteen toteuttamisen ei pitäisi estää tai rajoittaa näiden perusvapauksien kunnioittamista, koska ne ovat periaatteen olennainen osa. Hongkong on edellä esitetyistä seikoista ja niiden herättämästä huolestuneisuudesta huolimatta edelleen selvästi vapaa yhteiskunta.

Talous

Aasian talouskriisi vaikutti rajusti Hongkongin taloudelliseen tilanteeseen luovutuksen jälkeen. Talousvaikeudet eivät kuitenkaan liittyneet millään tavoin poliittiseen kehitykseen eivätkä itsemääräämisoikeuden siirtämiseen, vaikka ne osuivatkin ajallisesti päällekkäin. Toipumisen ensimmäiset merkit ovat jo nähtävissä, ja vuoden 1999 jälkipuoliskolla Hongkong nousi 15 kuukautta kestäneestä lamasta. Myös muut talouden tunnusluvut osoittivat myönteistä kehitystä vuoden 1999 aikana: kauppavaje pieneni, jälleenvienti kasvoi, osakemarkkinahinnat palasivat vuoden 1997 heinäkuun tasolle, ja työttömyys tasoittui. Osake- ja valuuttamarkkinakeinottelu on vähentynyt, eikä kurssisidonnaisuus Yhdysvaltain dollariin ole enää keskustelujen ja väittelyjen aihe, kuten vuonna 1998.

Hongkongin markkinatalous toimii edelleen hyvin pitkälti samalla tavalla kuin ennen luovutusta. Yksittäiset ja kiistanalaiset edistysaskeleet, kuten hallituksen interventiot osakemarkkinoilla ovat olleet ennemminkin poikkeus kuin sääntö. Useimpien tarkkailijoiden mielestä ne ovat taloudellisia eivätkä poliittisia edistysaskeleita. Vapauttamista tapahtuu jonkin verran tiukkaan säännellyillä aloilla, joissa kilpailu on ollut rajoitettua, kuten pankkialalla, televiestintäalalla ja lentokenttäpalveluissa, osittain WTO:n sitoumusten seurauksena ja osittain Hongkongin erityisalueen hallituksen omasta aloitteesta.

Kiinan uudelleen mahdolliseksi tullut WTO:n jäsenyys asettaa Hongkongille haasteita, mutta avaa myös uusia mahdollisuuksia.

Talousrintamalla kaksi merkittävintä tapahtumaa vuonna 1999 olivat rahoitusmarkkinoiden vapauttaminen arvopaperi- ja futuurimarkkinoiden keskittymisten purkamisen, fuusioiden ja listautumisten avulla sekä ensimmäiset askeleet hallituksen vuoden 1998 kesällä hankkiman osakesalkun myymiseen.

Kaikki talousalan tekijät osoittavat, että Hongkongin erityishallintoalueen hallitus ohjaa rahoitustaan ja talouspolitiikkaansa täysin keskushallinnosta riippumatta perustuslain säännösten mukaisesti. Lisäksi Heritage Foundation vakuutti äskettäin, että Hongkong on yksi maailman avoimimpia talouksia.

3. EU:n toiminta ja edut Hongkongissa

Hongkong on EU:n etujen kannalta Aasian merkittävimpiä kaupunkeja sijaintinsa puolesta, ellei jopa niistä merkittävin. Hongkongissa asuu yhteensä noin 46 000 kaikista jäsenvaltioista kotoisin olevaa EU:n kansalaista. Vuonna 1999 ainakin 250:llä EU:sta kotoisin olevalla yhtiöllä oli alueellinen pääkonttori ja 471 yhtiöllä aluetoimisto Hongkongissa.

EU oli ulkomaisten sijoitusten osalta vuonna 1997 Hongkongin suurin sijoitusten lähde. EU:sta tehtyjen suorien sijoitusten kumulatiivinen arvo oli kyseisenä vuonna 29 miljardia ecua, joka vastaa 34 prosenttia kokonaissijoituksista. Vuoden 1999 lukuja ei ole vielä saatavilla, mutta EU:n sijoitusten määrä oli todennäköisesti edelleen korkea.

EU:n toiminta Hongkongissa koskettaa useita aloja. EU:n teollisuus osallistuu useisiin toimiin, kuten rahoituspalveluihin, kauppaan, tuotantoon, tietoliikenteeseen ja rakentamiseen. Hongkongissa toimivista ulkomaisista vakuutusyhtiöistä suurin osa oli EU:sta kotoisin olevia yhtiöitä. Hongkongissa sai toimiluvan 46 EU:ssa rekisteröityä pankkia. Vuonna 1998 EU:n yhtiöt tekivät julkisia rakennusurakoita koskevia sopimuksia yhteensä 145 miljoonan ecun arvosta. Lisäksi EU:n osuus merikuljetuksista ja lentoliikenteestä on merkittävä.

EU oli Kiinan ja Japanin jälkeen Hongkongin kolmanneksi suurin tavarantoimittaja vuoden 1999 ensimmäisten 11 kuukauden aikana. EU oli myös Yhdysvaltojen ja Kiinan jälkeen Hongkongin kolmanneksi suurin markkina-alue kotimaan viennissä.

EU:n taloudelliset edut Hongkongissa eivät luonnollisestikaan rajoitu ainoastaan Hongkongin markkinoihin, vaan ne koskevat myös Kiinaa ja muita alueen maita. EU:sta peräisin olevien tavaroiden jälleenvienti Hongkongin kautta Kiinaan kasvoi noin 2500-kertaiseksi 18 miljoonasta Hongkongin dollarista vuonna 1978 (jolloin Kiina ilmoitti nykyaikaistamisohjelmastaan) 44,5 miljardiin Hongkongin dollariin vuonna 1999.

EU:n ja Hongkongin välistä kauppaa koskevat tilastotiedot vuosilta 1985-1999 esitetään kertomuksen liitteessä I.

EU on aktiivinen myös kulttuuri- ja opetusaloilla Hongkongissa, jossa toimii useita eurooppalaisia kulttuurilaitoksia. Nämä laitokset yhdessä EU:n jäsenvaltioiden pääkonsulinvirastojen ja Euroopan komission Hongkongin toimiston kanssa ovat tehneet yhteistyötä kulttuurityöryhmässä, joka on seitsemän vuoden ajan järjestänyt useita Eurooppa-painotteisia tapahtumia Hongkongissa ja Macaossa. Lisäksi eurooppalaiset yliopistot ovat kehittäneet yhteistyöhankkeiden verkon Hongkongin yliopistojen kanssa.

Hongkong saa EY:ltä rahoitustukea osallistuakseen EY:n tutkimuksen ja teknologisen kehittämisen puiteohjelman mukaisesti EY:n kehitystä edistävää tutkimusta koskevaan tieteelliseen ja tekniseen ohjelmaan. Hongkong osallistuu EY:n rahoitustuella kahteen maatalouden kehittämistä koskevaan yhteiseen tutkimushankkeeseen. Hankkeiden (joihin osallistuu eurooppalaisia sekä muita aasialaisia kumppaneita) yhteisarvo on 1,2 miljoonaa euroa, joka myönnetään avustuksina kehitystä edistävää tutkimusta koskevasta ohjelmasta. Lisäksi Hongkong voi osallistua useisiin tieteellisiin ja teknisiin ohjelmiin omalla rahoituksellaan EU:n ja Kiinan tieteellistä ja teknistä yhteistyötä koskevan sopimuksen mukaisesti. Hongkong ei ole kuitenkaan toistaiseksi osallistunut ohjelmiin.

4. Hongkongin erityishallintoalue kansainvälisenä kumppanina

Hongkongin erityishallintoalue on perustuslain mukaisesti täysin toimivaltainen harjoittamaan omaa kauppapolitiikkaansa erillisenä tullialueena. Se on erillisenä tullialueena WTO:n ja useiden muiden kansainvälisten järjestöjen riippumaton jäsen.

Hongkong on erityisen aktiivinen WTO:n jäsen ja ylläpitää tiiviitä ja säännöllisiä suhteita Euroopan komissioon. EU:lla ja Hongkongilla on useita yhteisiä tavoitteita WTO:ssa ja tiiviit yhteistyösuhteet, joita EU suuresti arvostaa.

5. Hongkongin erityishallintoalueen ja Euroopan unionin välinen yhteistyö

Vuosi 1999 oli merkittävä virstanpylväs Hongkongin erityishallintoalueen ja EU:n välisen yhteistyön laajentamisessa, kun Euroopan yhteisön ja Hongkongin (Kiina) välillä allekirjoitettiin ja saatettiin voimaan tulliyhteistyösopimus [2]. Tämä yhteistyösopimus on ensimmäinen Hongkongin erityishallintoalueen tekemä sitova tulliyhteistyösopimus luovuttamisen jälkeen. Se neuvoteltiin ja tehtiin perustuslain 151 pykälän mukaisesti, jossa säädetään, että Hongkongin erityishallintoalue voi itse tehdä ja toteuttaa kauppaa sekä taloutta koskevia sopimuksia. Se on hyvä esimerkki korkeasta riippumattomuusasteesta, joka Hongkongin erityishallintoalueella on erillisenä tullialueena. Sopimuksessa korostetaan tiiviitä taloussuhteita Hongkongin erityishallintoalueen ja EU:n välillä sekä edistetään tulliviranomaisten välistä tietojenvaihtoa ja koordinointia sopimuspuolten tullilainsäädännön panemiseksi tosiasiallisesti täytäntöön. Sopimuksessa määrätään keskinäisestä hallinnollisesta avusta sekä asiantuntijoiden ja tietojen vaihdosta. Sopimuksella virallistetaan tulliviranomaisten jo harjoittama yhteistyö, ja saatetaan se vakaammalle perustalle. Komissio on tyytyväinen yhteistyön lisäämiseen ja toivoo sen laajenevan muillekin aloille.

[2] EYVL L 151, 18.6.1999, s. 21-26.

Yhteistyön laajentaminen

Komissio katsoo, että Euroopan unionin ja Hongkongin välisen yhteistyön laajentamisen edellytykset ovat jo nyt olemassa. Yhteistyötä voitaisiin kehittää erityisesti koulutuksen ja ympäristön alalla. Kuten edellä esitettiin, Euroopan ja Hongkongin yliopistot ovat perustaneet yhteistyöhankkeiden verkon sekä harjoittavat opiskelija- ja opettajavaihtoa. Yhteistyötä on mahdollista kuitenkin laajentaa huomattavasti. Erityishallintoalueen hallituksen päämies nimesikin yhteistyön laajentamisen ensisijaiseksi tavoitteeksi äskettäisessä politiikkaa koskevassa puheessaan.

Viime vuosina Hongkongin ympäristön tila on huonontunut siitä huolimatta, että tuotantoteollisuutta on siirretty pois alueelta ja ympäristövahinkojen torjuntaan on keksitty keinoja. Hallituksen päämies nimesi ympäristön toiseksi ensisijaiseksi alaksi vuoden 1999 politiikkaa koskevassa puheessaan. Euroopan unionilla on alan huomattavaa asiantuntemusta ja taitotietoa, ja se toivoo löytävänsä keinoja, joilla yhteistyötä ja keskinäistä vaihtoa voidaan edelleen kehittää.

Tarpeisiin vastaaminen

Euroopan unioni on edelleen huolestunut teollis- ja tekijänoikeuksien puutteellisesta suojasta Hongkongissa. Siitä ovat huolestuneita myös teollisuus ja muut yhteisön ulkopuoliset maat, erityisesti Yhdysvallat. Hongkongin erityishallintoalueen hallitus on toteuttanut viime aikoina huomattavia toimia tilanteen parantamiseksi: valvontaa on lisätty, ja tekijänoikeuksiin liittyvän piratismin sekä väärennettyjen tavaroiden valmistamisen ja myynnin torjuntatoimiin on asetettu entistä enemmän henkilöstöä. Nämä ovat erittäin myönteisiä toimia, ja EU ja Hongkong jatkavat edelleen yhteistyötä toukokuussa allekirjoitetun tulliyhteistyösopimuksen mukaisesti.

Euroopan unioni on huomauttanut asiasta Hongkongin erityishallintoalueen hallitukselle ja seuraa tiiviisti alan kehitystä Hongkongissa toimivan kauppaedustajien ryhmän kautta.

Komissio on tyytyväinen Hongkongin viranomaisten toteuttamiin toimiin ja kannustaa Hongkongin erityisalueen hallitusta jatkamaan piratismin ja väärentämisen torjuntaa sekä varmistamaan, ettei tuotantovälineitä siirretä naapurimaihin.

Viisumivapaus

Komissio teki 26. tammikuuta 2000 ehdotuksen neuvoston asetukseksi, jossa Hongkongin erityisalueen passin haltijat on lisätty ehdotukseen niiden maiden luettelosta, joiden kansalaisilta poistettaisiin viisumipakko.

Tämä osoittaa, että komissio arvioi Hongkongin erityisaluetta useiden arviointiperusteiden, kuten oikeudellisen tilanteen (yksi maa, kaksi järjestelmää), maahanmuuttoa koskevien säännösten, rajatarkastusten ja matkustusasiakirjojen turvallisuuden mukaan.

Hongkongin erityishallintoalue on maantieteellisen sijaintinsa ja lentoliikennemahdollisuuksiensa ansiosta Aasian tärkeimpiä kauttakulkupaikkoja Eurooppaan. Sen vuoksi Hongkongin maahanmuuttoministeriö asettaa niin sanotun valvontakonttorin käyttöön huomattavia henkilöresursseja ja teknisiä resursseja sen estämiseksi, etteivät Aasian maista ja erityisesti emämaasta Kiinasta kotoisin olevat laittomat siirtolaiset käyttäisi näitä kauttakulkumahdollisuuksia.

Hongkongin erityishallintoalueen hallituksella on perustuslain nojalla lupa myöntää matkustusasiakirjoja (passeja ja henkilötodistuksia) Kiinan kansalaisille, joilla on Hongkongin erityishallintoalueen pysyvä henkilötodistus, jossa todetaan heillä olevan oleskeluoikeus alueella.

Hongkongin erityishallintoalueen passinmyöntämisjärjestelmässä ja tietojen oikeaksi todistamista koskevassa tarkastusjärjestelmässä käytetään teknisesti pitkälle kehitettyä menetelmää.

Hongkongin erityishallintoalueen viranomaiset myöntävät myös henkilötodistuksia viisumeita varten alueensa asukkaille, jotka eivät voi saada minkään muun valtion tai alueen passia. Suurin osa heistä on emämaa Kiinan kansalaisia, joilla ei vielä ole oikeutta saada Hongkongin erityishallintoalueen passia (he eivät ole asuneet yhtämittaisesti seitsemää vuotta alueella).

Kummassakin asiakirjassa (passissa ja henkilötodistuksessa) on turva- ja väärentämisenesto-ominaisuudet.

Komissio toivoo, että neuvosto ja Euroopan parlamentti yhtyvät sen näkemykseen hyväksyttäessä ehdotettua asetusluonnosta.

EU:n ja Hongkongin väliset liike-elämän yhteistyökomiteat

EU:n ja Hongkongin väliset liike-elämän yhteistyökomiteat pitivät toiset kokouksensa vuoden 1999 lokakuussa. Yhteistyökomiteoilla on merkittävä asema Hongkongin ja EU:n liike-elämän yhteyksien kehittämisessä. Hongkongin erityishallintoalueella tapahtuvat muutokset sekä Euroopassa tapahtuvat erittäin suuret muutokset, kuten euron käyttöönotto ja EU:n laajentuminen, edellyttävät selkeää ja säännöllistä tietojenvaihtoa, joka voidaan toteuttaa yhteistyökomiteoiden avulla.

6. Päätelmät

Euroopan komissio katsoo, että kaksi ja puoli vuotta sen jälkeen, kun Hongkong luovutettiin Kiinalle, "yksi maa, kaksi järjestelmää" -periaate on ennallaan ja toimii hyvin. Hongkong on edelleen Aasian avoimimpia talouksia. Joitakin vaikeuksia on esiintynyt, mutta niitä ei pitäisi liioitella. Euroopan komissio jatkaa tilanteen ja erityisesti tuomioistuinten riippumattomuuden sekä oikeusvaltioperiaatteen noudattamisen seuraamista tiiviisti.

Talous toipuu hyvin Aasian talouskriisin vaikutuksista. EU:n yhtiöt investoivat edelleen voimakkaasti Hongkongiin, mikä osoittaa luottamusta alueen tulevaisuuteen. Euroopan komissio on tyytyväinen jatkuvaan läheiseen yhteistyöhön Hongkongin kanssa kansainvälistä kauppaa koskevissa kysymyksissä ja odottaa, että useita yhteisiä tavoitteita voidaan edistää WTO:n kautta.

Hongkongin kansainväliselle maineelle on tärkeää, että Hongkongin erityishallintoalueen hallitus ja Kiinan hallitus osoittavat selvästi sitoutuvansa "yksi maa, kaksi järjestelmää" -periaatteeseen. Hongkongilaiset johtavat Hongkongia tehokkaasti. Euroopan komissio panee merkille demokratiakehityksen toteutumista koskevat perustuslain säännökset ja kannustaa Hongkongia käymään asiasta avointa ja julkista keskustelua. Demokratiakehityksen vauhdittaminen laannuttaisi useat Hongkongin nykytilanteesta ja tulevasta kehityksestä esitetyt huolen aiheet.

Euroopan komission mielestä Hongkongin kanssa tehtävää yhteistyötä olisi kehitettävä usealla tavalla kummankin osapuolen eduksi. EU pyrkii etsimään sopivia tilaisuuksia yhteistyön edistämiseksi kuluvana vuonna.

LIITE 1

1.1. EU:n ja Hongkongin välisen kaupan kehitys tammikuun 1985 ja lokakuun 1999 välisenä aikana

>TAULUKON PAIKKA>

Lähde: EUROSTAT

Vuoden 1985 tammikuun ja vuoden 1998 joulukuun välisenä aikana EU:n ja Hongkongin kahdenvälisen kaupan kokonaismäärä kasvoi lähes kolminkertaiseksi. EU:n kauppatase muuttui 268 miljoonan ecun vajeesta 7 591 miljoonan ecun ylijäämäksi vuosina 1985-1998. EU:n tuonti Hongkongista kaksinkertaistui, ja vienti kasvoi yli kolminkertaiseksi. On huomattava, että EU:n vienti Hongkongiin väheni vuodesta 1997 vuoteen 1998 pääasiassa Aasian talouskriisin vuoksi.